KOMISIJOS SPRENDIMAS
2010 m. vasario 5 d.
kuriuo iš dalies keičiamas Sprendimas 2009/719/EB, kuriuo leidžiama tam tikroms valstybėms narėms peržiūrėti metines GSE stebėsenos programas
(pranešta dokumentu Nr. C(2010) 626)
(Tekstas svarbus EEE)
(2010/66/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 6 straipsnio 1b dalies antrą pastraipą,
kadangi:
(1)
Reglamente (EB) Nr. 999/2001 nustatytos gyvūnų užkrečiamųjų spongiforminių encefalopatijų (USE) prevencijos, kontrolės ir likvidavimo taisyklės. Juo reikalaujama, kad kiekviena valstybė narė, vadovaudamasi šio reglamento III priedu, vykdytų metinę USE stebėsenos programą. Šios programos turi būti taikomos bent jau tam tikroms galvijų subpopuliacijoms, priklausančioms tiksliai apibrėžtoms amžiaus grupėms.
(2)
Reglamente taip pat numatoma, kad valstybės narės, kurios gali įrodyti, kad epidemiologinė būklė šalyje pagerėjo pagal tam tikrus kriterijus, gali peržiūrėti savo metines stebėsenos programas.
(3)
Komisijos sprendimu 2009/719/EB (2) leidžiama šio sprendimo priede išvardytoms valstybėms narėms peržiūrėti metines stebėsenos programas. Jame taip pat numatyta, kad šios programos turi būti taikomos bent visiems gyvūnams, priklausantiems tam tikroms galvijų subpopuliacijoms, ir kurie yra daugiau nei 48 mėn. amžiaus.
(4)
2008 m. spalio 2 d. Kipras pateikė Komisijai prašymą peržiūrėti jo metinę GSE stebėsenos programą.
(5)
Nuo 2009 m. birželio 29 d. iki 2009 m. liepos 3 d. Maisto ir veterinarijos tarnyba Kipre atliko patikrinimą, siekdama patikrinti atitiktį Reglamento (EB) Nr. 999/2001 III priedo A skyriaus I dalies 7 punkte nustatytiems epidemiologiniams kriterijams.
(6)
Šio patikrinimo rezultatai patvirtino, kad Reglamentu (EB) Nr. 999/2001 nustatytų apsaugos priemonių dėl galvijų spongiforminių encefalopatijų (GSE) taikymo taisyklės Kipre yra tinkamai įgyvendinamos. Be to, buvo patikrinti visi 6 straipsnio 1b dalies trečioje pastraipoje nustatyti reikalavimai ir visi šio reglamento III priedo A skyriaus I dalies 7 punkte nustatyti epidemiologiniai kriterijai ir nustatyta, kad Kipras juos atitinka.
(7)
Atsižvelgiant į visą turimą informaciją, Kipro pateiktas prašymas peržiūrėti jo metinę GSE stebėsenos programą buvo įvertintas teigiamai. Todėl reikėtų leisti Kiprui peržiūrėti metinę stebėsenos programą ir nustatyti, kad naujoji amžiaus riba, taikoma atliekant GSE tyrimus minėtoje valstybėje narėje, būtų 48 mėnesiai.
(8)
Atitinkamai reikėtų iš dalies pakeisti Sprendimo 2009/719/EB priedą.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2009/719/EB priedas pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje 2010 m. vasario 5 d.